Location map Japan  
Location map JapanHiroshiman rauhanmuistomerkkiHiroshiman rauhanmuistomerkin sijainti Japanin kartalla.
**Hiroshiman rauhanmuistomerkki** (jap. 原爆ドーム, *Genbaku dōmu*) on entinen Hiroshiman prefektuurin teollisuuden edistämiseen tarkoitettu näyttelyhalli ja nykyinen Hiroshiman ydinpommin aiheuttaman tuhon monumentti Hiroshimassa, Japanissa. Se lisättiin Unescon maailmanperintöluetteloon vuonna 1996. Näyttelyhalli oli ainoa Hiroshiman ydinpommin räjähdyksen hyposentrumin lähellä sijainnut rakennus, ja yksi harvoista rakennuksista koko Hiroshimassa, joka selvisi räjähdyksestä pystyssä. Muistomerkin katsotaan symboloivan rauhaa ja tavoitetta päästä eroon ydinaseista.

Historia
--------

### Näyttelyhallina

Hiroshiman prefektuuri päätti prefektuurin teollisuuden edistämiseen tarkoitetun näyttelyhallin rakentamisesta vuonna 1910. Kolmikerroksisen näyttelyhallin suunnitteli tšekkiläinen arkkitehti Jan Letzel ja tiilirakennus valmistui Motoyasu-joen itärannalle vuonna 1915. Pinta-alaa rakennuksella oli tuolloin 1 023 neliömetriä ja siinä oli sementtirapatut ulkoseinät. Näyttelyhallin keskiosa oli muusta rakennuksesta poiketen viisikerroksinen ja sen huipulla oli ellipsin muotoinen kupoli. Arkkitehtuuriltaan eurooppalaistyylinen rakennus oli kokonaisuudessaan 25 metriä korkea.

Rakennuksen ensisijainen tehtävä oli toimia Hiroshiman ja sitä ympäröivien prefektuurien tuotteiden esittelypaikkana. Lisäksi se toimi muun muassa museona ja taidegalleriana tehden tunnetuksi myös Hiroshiman kulttuuria. Rakennuksen kaupallisesta käytöstä luovuttiin 1944 toisen maailmansodan kiihtymisen vuoksi. Tämän jälkeen rakennuksessa toimivat erään sisäasiainministeriön alaisen viraston sivutoimisto sekä Hiroshiman alueen puutavarayhtiön ja joidenkin muiden kansallisten ja prefektuaalisten organisaatioiden toimistot.

### Hiroshiman pommitus

*Pääartikkeli: Hiroshiman ja Nagasakin pommitukset*
Toisen maailmansodan lopussa 6. elokuuta 1945 kello 08.15 Yhdysvallat pudotti Little Boyksi nimetyn uraanipommin Hiroshimaan. Pommi räjähti aivan näyttelyhallin yläpuolella. Räjähdysaallon lähes kohtisuoran kulman ansiosta osa rakennuksen seinistä säilyi pystyssä vaikka räjähdyksen hyposentrumi sijaitsi vain noin 150 metrin päässä rakennuksesta. Pommi tappoi yhteensä noin 140 000 ihmistä, mukaan lukien kaikki noin 30 näyttelyhallin sisällä ollutta henkilöä. Japanin ilmoittamien virallisten lukujen mukaan pommi tuhosi 69 % kaikista Hiroshiman rakennuksista, jonka lisäksi noin 6 000 rakennusta kärsi huomattavista vaurioista.  Näyttelyhalli oli ainoa Hiroshiman ydinpommin räjähdyksen hyposentrumin lähellä sijainnut rakennus, joka selvisi räjähdyksestä pystyssä.

Rakennuksen omistava Hiroshiman kaupunki päätti vuonna 1966 säilyttää rakennuksen sen räjähdyksen jälkeisessä muodossa. Muistomerkkiin on tämän jälkeen tehty kaksi entisöintiprojektia, ensin vuonna 1967 ja uudestaan vuosina 1989–90. Rakennuksen sisäseiniä tuettiin rautakehikoilla sellaisissa paikoissa, joissa sen pelättiin romahtavan. Rakennuksen ympärille rakennettiin vuosien 1950–1964 aikana Hiroshiman rauhanpuisto ja nykyisin puistossa järjestetään vuosittain 6. elokuuta Hiroshiman rauhanseremonia. Muistomerkki on suojeltu Japanin laissa määriteltynä historiallisena kohteena. Japanissa muistomerkki tunnetaan nimellä *Genbaku dōmu* eli atomipommikupoli.

Maailmanperintökohde
--------------------

Japani asetti Hiroshiman rauhanmuistomerkin ehdolle Unescon maailmanperintöluetteloon vuonna 1995 ja se hyväksyttiin 5. joulukuuta 1996. Ehdotuksessaan Japani ei nimennyt minkä kriteerin perusteella hyväksyminen tulisi tehdä. Poikkeuksellisesti Hiroshiman rauhanmuistomerkki hyväksyttiin luetteloon ainoastaan kulttuurillisten kriteerien (VI) pohjalta. Yhdysvallat ei osallistunut kohteen hyväksymistä koskevaan päätöksentekoon, koska se katsoi ettei Hiroshiman rauhanmuistomerkillä ollut tarpeeksi suurta historiallista merkitystä. Kiina puolestaan esitti varauksensa nimitystä kohtaan, koska epäili nimityksen tarjoavan keinon väheksyä muun Aasian toisessa maailmansodassa kokemia kärsimyksiä. Perintöluetteloon merkityn alueen pinta-ala on 0,4 hehtaaria ja sitä ympäröi 43 hehtaarin suojavyöhyke.

Kuvagalleria
------------

* Näyttelyhalli ennen toista maailmansotaa.Näyttelyhalli ennen toista maailmansotaa.
* Hallirakennus lokakuussa 1945.Hallirakennus lokakuussa 1945.
* Pienoismalli Hiroshimasta ennen pommitusta. Näyttelyhalli näkyy kuvan alareunassa.Pienoismalli Hiroshimasta ennen pommitusta. Näyttelyhalli näkyy kuvan alareunassa.
* Pienoismalli pommituksenjälkeisestä Hiroshimasta. Näyttelyhalli näkyy kuvassa alhaalla keskellä.Pienoismalli pommituksenjälkeisestä Hiroshimasta. Näyttelyhalli näkyy kuvassa alhaalla keskellä.
* Uutta ja vanhaa, Hiroshima jälkeen jälleenrakennuksen. Näyttelyhalli, muistolaatta, sekä taustamaisemaa.Uutta ja vanhaa, Hiroshima jälkeen jälleenrakennuksen. Näyttelyhalli, muistolaatta, sekä taustamaisemaa.
* Atomikupoli auringonlaskussa. Taustalla näkyy Aioin sillan ohella japanilaista jylhää vuoristoa, mahdollisesti Futaba-vuori.Atomikupoli auringonlaskussa. Taustalla näkyy Aioin sillan ohella japanilaista jylhää vuoristoa, mahdollisesti Futaba-vuori.

Lähteet
-------

1. 1 2 3 4 5 6  Hiroshima Peace Memorial (Genbaku Dome) Unesco. Viitattu 25. helmikuuta 2007. (englanniksi)
2. 1 2 3 4 5  Advisory Body Evaluation: Hiroshima (pdf)  28. syyskuuta 1995. Unesco. Viitattu 1. maaliskuuta 2007. (englanniksi)
3. ↑  Universal Heritage: A-bomb Dome  2008. Hiroshiman rauhan museo.  Arkistoitu 15.11.2010. Viitattu 15.9.2011. (englanniksi)
4. ↑  A-Bomb Dome Hiroshiman rauhan museo.  Arkistoitu 7.6.2007. Viitattu 24. helmikuuta 2007. (englanniksi)
5. ↑  Atomipommin alta rauhan mekaksi Turun Sanomat. Viitattu 14.9.2011. [vanhentunut linkki]
6. ↑  U. S. Strategic Bombing Survey: The Effects of the Atomic Bombings of Hiroshima and Nagasaki, June 19, 1946. *President's Secretary's File, Truman Papers*. The Harry S. Truman Library and Museum.  Arkistoitu 13.11.2008. Viitattu 16.9.2011. (englanniksi)
7. ↑  Report of the 20th session, Merida 1996 Unesco. Viitattu 25. helmikuuta 2007. (englanniksi)

Aiheesta muualla
----------------


|  |  |
| --- | --- |
|  |  ***Japanin teemasivu*** |

CommonsCommons
Wikimedia Commonsissa on kuvia tai muita tiedostoja aiheesta **Hiroshiman rauhanmuistomerkki**.
* Hiroshiman rauhanmuistomerkin museon sivut (englanniksi)


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Unescon maailmanperintökohteet Japanissa |
| --- |
|  |
| Kulttuurikohteet | 
* Fujivuori
* Gusukut ja muut Ryūkyū-kuningaskunnan omistukset
* Himejin linna
* Hiraizumin Puhtaan Maan buddhalaisuuden temppelit, puutarhat ja arkeologiset kohteet
* Hiroshiman rauhanmuistomerkki
* Hōryū-jin alueen buddhalaiset monumentit
* Itsukushiman pyhäkkö
* Iwamin hopeakaivos
* Kii-vuoriston pyhät paikat ja pyhiinvaellusreitit
* Le Corbusierin arkkitehtoniset työt (jaettu kohde)
* Meiji-kauden Japanin teollisen vallankumouksen sijaintipaikat: rauta ja teräs, laivanrakennus ja kivihiili
* Mozun–Furuichin kofun-ryhmä: muinaisen Japanin hautakummut
* Muinaisen Kioton historialliset monumentit
* Muinaisen Naran historialliset monumentit
* Nagasakin alueen kätketyt kristinuskon sijaintipaikat
* Nikkōn pyhäköt ja temppelit
* Okinoshiman pyhä saari ja Munakatan alueen kulttuuriperintö
* Shirakawa-gōn ja Gokayaman historialliset kylät
* Tomiokan silkkikehräämö ja teollinen perintö

 |  |
|  |
| Luontokohteet | 
* Ogasawarasaaret
* Shirakami-sanchi
* Shiretoko
* Yakushima

 |

 |